RÅDETS FORORDNING (EF) Nr. 1975/95 af 4. august 1995 om aktioner i form af gratis levering af landbrugsprodukter til befolkningerne i Georgien, Armenien, Aserbajdsjan, Kirgistan og Tadsjikistan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), særlig artikel 5 og 6,

under henvisning til Rådets forordning nr. 136/66/EØF af 22. september 1966 om den fælles markedsordning for fedtstoffer (2), særlig artikel 12,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (3), særlig artikel 6, stk. 6, og artikel 7, stk. 4,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (4), særlig artikel 7, stk. 2,

under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (5), særlig artikel 35,

under henvisning til forslag fra Kommissionen, og

ud fra følgende betragtninger:

Der bør stilles landbrugsprodukter til rådighed for Georgien, Armenien, Aserbajdsjan, Kirgistan og Tadsjikistan for at forbedre forsyningsbetingelserne, idet der bør tages hensyn til de forskelligartede lokale forhold, uden at udviklingen mod forsyning efter markedsøkonomiske principper bringes i fare;

Fællesskabet råder over landbrugsprodukter, der er oplagret efter interventionsforanstaltninger; disse produkter bør undtagelsesvis og fortrinsvis afsættes med henblik på hjælpeaktionerne;

det er vigtigt at kontrollere, at de landbrugsprodukter, der leveres som led i aktionerne, bliver anvendt som tilsigtet;

Kommissionen bør fastsætte gennemførelsesbestemmelserne for disse aktioner;

i betragtning af det presserende behov bør produkterne nå frem til de pågældende befolkninger så hurtigt som muligt; transaktionerne bør derfor iværksættes straks og udgifterne i forbindelse hermed afholdes af EUGFL, Garantisektionen -

UDSTEDT FØLGENDE FORORDNING:

Artikel 1

Der gennemføres på de i denne forordning fastsatte betingelser aktioner til fordel for Georgien, Armenien, Aserbajdsjan, Kirgistan og Tadsjikistan i form af gratis levering af nærmere bestemte landbrugsprodukter, der er til rådighed efter interventionsforanstaltninger. Hvis produkterne midlertidigt ikke er til rådighed på interventionslagrene, kan de tilvejebringes på Fællesskabets marked, for at Fællesskabet kan overholde sine forpligtelser.

Artikel 2

1. Produkterne leveres i uforandret stand eller efter forarbejdning.

2. Aktionerne kan også omfatte levnedsmidler, der er til rådighed eller som kan tilvejebringes på markedet mod betaling i form af interventionsprodukter, der tilhører samme produktgruppe.

3. Leveringsudgifterne, herunder transportudgifter og eventuelt forarbejdningsudgifter, fastlægges ved licitation eller, hvis der foreligger grunde, der står i forbindelse med aktionens hastende karakter eller vanskeligheder ved fremsendelsen, ved underhåndsaftale.

4. Produkter, der forsendes i henhold til denne forordning, kan ikke omfattes af eksportrestitutioner for landbrugsprodukter.

5. Transportudgifterne afholdes af Fællesskabet, for så vidt modtagerne ikke selv overtager produkterne i Fællesskabet.

6. Produkterne sælges til befolkningen efter aftale mellem Kommissionen og myndighederne i de pågældende stater til en pris, som skal være af en sådan størrelse, at markedsforstyrrelser undgås, og at der kan dannes »counterpart«-midler til finansiering af implementering af tiltag med henblik på at sikre fødevareforsyningen gennem landbrugsrestruktureringsprogrammer, målrettet budgethjælp, m.v., jf. dog stk. 7.

7. Hvis leveringen undtagelsesvis omfatter gratis uddeling til særlige modtagerbefolkninger, afholdes udgifterne hertil i overensstemmelse med de sædvanlige procedurer for nødhjælp.

Artikel 3

Udgifterne til aktionerne er begrænset til 80 mio. ECU og står opført på De Europæiske Fællesskabers almindelige budget.

Artikel 4

1. Kommissionen sørger for aktionernes gennemførelse og fører kontrol med leveringerne. Kommissionen stiller alle rapporter om leveringerne til rådighed for medlemsstaterne.

2. Kommissionen anvender uafhængige sagkyndige til en efterfølgende evaluering af denne aktions virkning og effektivitet. Evalueringsrapporten stilles til medlemsstaternes rådighed.

3. Gennemførelsesbestemmelserne til denne forordning fastsættes efter proceduren i artikel 23 i forordning (EØF) nr. 1766/92 eller efter omstændighederne i de tilsvarende artikler i de andre forordninger om fællesmarkedsordninger.

Artikel 5

Bogføringsværdien af de leverede landbrugsprodukter, der hidrører fra interventionslagre, bestemmes efter proceduren i artikel 13 i forordning (EØF) nr. 729/70 (6).

Artikel 6

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. august 1995.

På Rådets vegne

J. SOLANA

Formand

(1) EFT nr. L 181 af 1. 7. 1992, s. 21. Forordningen er senest ændret ved Kommissionens forordning (EF) nr. 1664/95 (EFT nr. L 158 af 8. 7. 1995, s. 13).

(2) EFT nr. L 172 af 30. 9. 1966, s. 3025/66. Forordningen er senest ændret ved akten vedrørende Østrigs, Finlands og Sveriges tiltrædelse.

(3) EFT nr. L 148 af 28. 6. 1968, s. 13. Forordningen er senest ændret ved forordning (EF) nr. 1538/95 (EFT nr. L 148 af 30. 6. 1995, s. 1).

(4) EFT nr. L 148 af 28. 6. 1968, s. 24. Forordningen er senest ændret ved forordning (EF) nr. 424/95 (EFT nr. L 45 af 1. 3. 1995, s. 2).

(5) EFT nr. L 118 af 20. 5. 1972, s. 1. Forordningen er senest ændret ved Kommissionens forordning (EF) nr. 1363/95 (EFT nr. L 132 af 16. 6. 1995, s. 8).

(6) EFT nr. L 94 af 28. 4. 1970, s. 13. Forordningen er senest ændret ved forordning (EF) nr. 1518/95 (EFT nr. L 147 af 30. 6. 1995, s. 55).